Den britiske presse tidde om parets forhold, men det var kjent utenlands. Simpson søkte om skilsmisse i 1936, og i desember samme år fikk parets forhold omtale også i britisk presse. Da Edvard, som i mellomtiden var blitt konge, fortalte statsminister Stanley Baldwin at han hadde til hensikt å gifte seg med en kvinne med to ekteskap bak seg, møtte han kraftig motbør fra regjeringen, aristokratiet og kirken. Kongen foreslo at han skulle inngå et morganatisk ekteskap, noe som ville innebære at Simpson ikke skulle bli dronning. Dette ble avfeid av Baldwin og en del andre politikere, inklusive Australias og Sør-Afrikas statsministre. Kongen fikk beskjed om at dersom han giftet seg med Simpson, skulle hele regjeringen gå av. Edvard valge å abdisere den 11. desember 1936. Edvard flyttet deretter til Østerrike i påvente av at Simpsons skilsmisse skulle bli ferdig, noe den ble i mai 1937.